ROZHODNUTIE KOMISIE
z 3. mája 2005,
ktorým sa ustanovujú pravidlá monitorovania súladu členských štátov a zriaďujú formáty údajov na účely smernice Európskeho parlamentu a Rady 2002/96/ES o odpade z elektrických a elektronických zariadení
[oznámené pod číslom K(2005) 1355]
(2005/369/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/96/ES z 27. januára 2003 o odpade z elektrických a elektronických zariadení (OEEZ) (1), a najmä na druhý pododsek jej článku 7 ods. 3 a tretí pododsek jej článku 12 ods. 1,
keďže:
(1)
Aby bolo možné porovnať údaje, ktoré predkladajú členské štáty, je potrebné zosúladiť spôsob výpočtu zhody s cieľmi uvedenými v článku 7 ods. 2 smernice 2002/96/ES, najmä pokiaľ ide o prezentáciu.
(2)
Aby sa dosiahla rovnováha medzi rizikom nepresností a administratívnym zaťažením spojeným so sprostredkovaním presných informácií, mali by byť členské štáty oprávnené použiť odhad pri stanovení množstva materiálov a častí z odpadu elektrických a elektronických zariadení, ktoré sa zhodnocujú, opätovne použijú alebo recyklujú.
(3)
Podľa článku 6 ods. 5 smernice 2002/96/ES sa spracovateľské činnosti môžu tiež vykonávať mimo územia príslušného členského štátu alebo mimo územia Spoločenstva za predpokladu, že preprava odpadu je v súlade s nariadením Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva (2). Členské štáty, ktoré posielajú elektrické a elektronické zariadenia na spracovanie do ostatných členských štátov alebo ho vyvážajú na spracovanie do iných štátov, by mali byť oprávnené započítať vyvezené množstvo do cieľov stanovených v článku 7 ods. 2 smernice 2002/96/ES za predpokladu, že zber odpadu vykonal vyvážajúci členský štát.
(4)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 18 smernice Rady 75/442/EHS (3),
PRIJALA TOTO ROZHODNUTIE:
Článok 1
Členské štáty poskytnú informácie požadované v súlade s článkom 12 ods. 1 smernice 2002/96/ES prostredníctvom použitia formátov uvedených v tabuľke 1 prílohy k tomuto rozhodnutiu.
Článok 2
1. Vyplnením tabuľky 2 uvedenej v prílohe k tomuto rozhodnutiu členské štáty preukážu dodržanie súladu mier zhodnotenia, opätovného použitia a recyklácie s mierami, ktoré stanovuje článok 7 ods. 2 smernice 2002/96/ES.
Pri vyplňovaní tejto tabuľky môžu členské štáty použiť odhad, ktorý sa týka priemerného percentuálneho podielu opätovne použitých, recyklovaných a zhodnotených materiálov, ako sú kovy, sklo a plasty a časti z odpadu elektrických a elektronických zariadení.
2. Keď sa odpad z elektrických a elektronických zariadení vyváža na spracovanie do tretej krajiny alebo je zaslaný na spracovanie do ďalšieho členského štátu v súlade s článkom 6 ods. 5 smernice 2002/96/ES, iba členský štát, ktorý tieto odpadové zariadenia zozbieral a vyviezol, ich môže započítať do cieľov stanovených v článku 7 ods. 2 tejto smernice.
3. Členské štáty stanovia, či okrem dôkazného dokladu, ktorý sa vyžaduje na základe článku 6 ods. 5 druhého pododseku smernice 2002/96/ES, je potrebný ešte iný dodatočný doklad.
Článok 3
Pri zasielaní tabuliek 1 a 2 prílohy Komisii členské štáty poskytnú Komisii podrobný opis spôsobu získania údajov, akým sa údaje získali, a vysvetlia odhady a použité metódy.
Článok 4
Toto rozhodnutie je určené členským štátom.
V Bruseli 3. mája 2005